Ba lelapa la gaetsho ba ne ba nna mo ntlong e kgolo e e agilweng ka legong le tshipi mo godimo ga thota nngwe mo motseng o o gaufi le lewatle kwa Durban mo Afrika Borwa. Go fitlha kwa hekeng ya ntlo ya rona, re ne re tshwanetse go tlhatloga ditepisi di le 125 tse di simololang mo tseleng e kgolo mo mokgatšheng o o fa gaufi. Ditepisi tseo di ne di lebisa motho kwa tselaneng e khutshwane e e nang le ditlhatsana mo matlhakoreng e e neng e ya kwa hekeng ya tshipi. Ka fa letlhakoreng le lengwe la heke eno go ne go na le tempele ya ga mmèmogolo, e e neng e na le dinepe le ditshwantsho tse dintsi tsa medimo ya Sehindu. Nkoko o ne a mpolelela gore ke “ngwana wa tempele” (mandir kī baccā, ka Sehindu) le gore medimo e re neng re e obamela ke yone e thusitseng gore ke tsholwe. Go lebagana le tempele eno go ne go na le ditepisi tse di tshasitsweng poletšhe e khibidu, tse di neng di ya kwa kgorong e e kwa pele. Ntlo e ne e le kgolo, e na le phashiti e telele, ntlwana ya boapeelo e kgolo e e nang le setofo sa magala, dikamore di le supa le kamore e nngwe e e agilweng go bapa le ntlo. Batho botlhe ba ba neng ba nna mo ntlong eno ba ne ba le 27, go akaretsa le rremogolo le mmèmogolo, rre, bomonnawe rre ba le bararo, kgaitsadie le ba malapa a bone.